Document ID: 32008D0443

KOMISIJAS LĒMUMS
(2008. gada 5. jūnijs)
par Kopienas finansiālo atbalstu ārkārtas pasākumiem putnu gripas apkarošanai Čehijā 2007. gadā
(izziņots ar dokumenta numuru K(2008) 2350)
(Autentisks ir tikai teksts čehu valodā)
(2008/443/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 3. panta 3. punktu un 3.a panta 1. punktu,
tā kā:
(1)
Lēmumā 90/424/EEK ir noteiktas procedūras, kas reglamentē Kopienas finansiālo ieguldījumu īpašiem veterināriem pasākumiem, tostarp ārkārtas pasākumiem. Saskaņā ar minētā lēmuma 3.a pantu dalībvalstis var saņemt finansiālu atbalstu par izmaksām saistībā ar konkrētiem pasākumiem putnu gripas izskaušanai.
(2)
Lēmuma 90/424/EEK 3.a panta 3. punktā paredzēti noteikumi par dalībvalstu izmaksu procentuālo daļu, ko var segt ar Kopienas finansiālo atbalstu.
(3)
Pēc Lēmuma 90/424/EEK grozījumiem, kas izdarīti ar Padomes Lēmumu 2006/53/EK (2), uz putnu gripu vairs neattiecas Komisijas 2005. gada 28. februāra Regula (EK) Nr. 349/2005, ar ko paredz noteikumus Kopienas finansējuma piešķiršanai ārkārtas pasākumiem un cīņai pret noteiktām dzīvnieku slimībām atbilstīgi Padomes Lēmumam 90/424/EEK (3). Tādēļ šajā lēmumā skaidri jānosaka, ka finansiālo atbalstu Čehijas Republikai piešķir ar nosacījumu, ka ir ievēroti daži noteikumi, kas izklāstīti minētajā regulā.
(4)
Čehijā 2007. gadā konstatēja putnu gripas uzliesmojumus. Šī slimība nopietni apdraud Kopienas ganāmpulkus. Atbilstīgi Lēmuma 90/424/EEK 3.a panta 2. punktam Čehijas Republika veica pasākumus minēto uzliesmojumu apkarošanai.
(5)
Čehijas Republika ir pilnībā izpildījusi Lēmuma 90/424/EEK 3. panta 3. punktā un 3.a panta 2. punktā un Regulas (EK) Nr. 349/2005 6. pantā paredzētos tehniskos un administratīvos pienākumus.
(6)
Čehijas Republika 2007. gada 27. jūlijā iesniedza Komisijai informāciju par izmaksām un ir turpinājusi sniegt visu vajadzīgo informāciju par kompensāciju izmaksām un darbības izdevumiem.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālais atbalsts Čehijas Republikai
1. Čehijas Republikai var piešķirt Kopienas finansiālo atbalstu par tām izmaksām, kas minētajai dalībvalstij radušās, veicot Lēmuma 90/424/EEK 3.a panta 2. punktā paredzētos pasākumus putnu gripas apkarošanai 2007. gadā.
2. Šajā lēmumā Regulas (EK) Nr. 349/2005 2. līdz 5. pantu, 7. un 8. pantu, 9. panta 2., 3. un 4. punktu un 10. pantu piemēro mutatis mutandis.
2. pants
Adresāts
Šis lēmums ir adresēts Čehijas Republikai.
Briselē, 2008. gada 5. jūnijā

Labels: 19
5
20
0
6
18